«Սննդային հավելում» հասկացությունն ըստ ՍՀԱԿՕ-ի սահմանվել է որպես բերանով ընդունվող որևէ նյութ, որը պարունակում է «սննդային բաղադրիչ» (բնական կամ սինթետիկ) սննդակարգը համալրելու նպատակով: Սննդային հավելումները կարող են ներառել՝ վիտամիններ, հանքային միկրոտարրեր (միներալներ), խոտաբույսեր կամ այլ բուսանյութեր, ամինաթթուներ, խտանյութեր, նյութափոխանակության արդյունքներ (metabolites), օրգանների հյուսվածքներ, և/կամ էքստրակտներ։ Որոշ սննդային հավելումներ կարող են օգնել ձեզ ստանալ բավարար էական սնուցիչներ, մյուսները կարող են օգնել ձեզ նվազեցնել հիվանդության ռիսկը։ Կենսակտիվ սննդային հավելումները կարող են լինել էքստրակտ/մզվածք կամ խտանյութ, և կարող են լինել տարբեր ձևերով՝ հաբ, պարկուճ, գել, հեղուկ կամ փոշի (27): Բայց չէ՞, որ այս սահմանմանը համապատասխանող «սննդային բաղադրիչները» կարող են այդ հաբերում կամ պարկուճներում առկա լինել բուժական չափաբաժնով և այն էլ սինթեզված լինել քիմիական լաբորատորիաներում և հետևաբար իրականում սնունդ չլինել: Մի՞թե կարելի է «սննդային հավելումները» հավասարեցնել սննդի հետ, ինչպես ԱՄՆ օրենսդրությունն է որդեգրել ու մինչ օրս չի հրաժարվում դրանից: Այս սահմանմանը և հետևաբար ԱՄՆ-ում ՍՀԱԿՕ-ի կարգավորմանն են ենթարկվում նաև վիտամին B9 (ֆոլաթթու), վիտամին A, ցինկ, երկաթ պարունակող միացությունները: Հայաստանի Հանրապետության կառավարության հավանությանն արժանացած «ՑՈՐԵՆԻ ԱԼՅՈՒՐԻ ՀԱՐՍՏԱՑՄԱՆ ՄԱՍԻՆ» օրենքի նախագծի ՀՀ Ազգային Ժողովի կողմից ընդունվելու դեպքում Հայաստանում ալյուրի ավելի քան 85%-ը պետք է հարստացվի այդ միացությունների խառնուրդից բաղկացած պրեմիքսներով: Հարկ է նշել, որ ֆոլաթթուն և երկաթ պարունակող միացությունները Հայաստանի հիմնական դեղերի ցանկում գրանցված են որպես հակասակավարյունային դեղեր՝ 64 համարի տակ (28): Հայտնի չէ՝ պատահաբար թե դիտավորությամբ, ֆոլաթթվի դեղահատերը հաստատված են 1մգ և 5մգ դեղաչափերով, ինչը ՀՀ առողջապահության հախարարության հաստատած 400մկգ չափաբաժնով ֆոլաթթուն նախքան հղիությունը ընդունելն անհնար է դարձնում։ Ի դեպ, մեզ այդպես էլ չհաջողվեց դեղատներում 1մգ-անոց դեղահատեր գտնել՝ ֆոլաթթվի հավելումները դեղատներում առկա են միայն 5մգ դեղաչափերով։ Ավելին, չհաջողվեց նաև պարզել, թե ի՞նչ և ու՞մ որոշման համաձայն են մանկաբարձ-գինեկոլոգները համատարած 5մգ գերդեղաչափով ֆոլաթթու նշանակում հղիներին։